Lav et referat af nedenstående tekst:

Tekst:
Ølentusiasten Henrik Lythe Jørgensen, der oprindeligt er fra Hobro, flyttede i januar sidste år tilbage til Nordjylland, hvor han nu er gået all-in på at sælge specialøl. Han og kæresten, Lisbeth, flyttede fra Esbjerg til den gamle præstebolig i Aggersund for at komme tættere på familien. Forberedelsesstuen for konfirmander er i dag lavet om til en lille butik, hvorfra Henrik Lythe Jørgensen blandt andet driver sine to øl-hjemmesider. -	Det bunder i en kæmpe interesse for øl, og så er det jo fantastisk at have sin egen ølbutik, så kan man få lov til at smage en masse selv, siger han. Startede med alkoholfrie øl Ifølge Bryggeriforeningen steg salget af alkoholfrie øl med næsten 10 procent i 2021 i forhold til året før. Henrik Lythe Jørgensen har været med på bølgen af alkoholfrie specialøl, siden han og broren startede hjemmesiden lowalcohol.dk for tre år siden. -	Der er en kæmpe trend kørende med, at folk gerne vil have noget, hvor de ikke bliver fulde, og hvor de måske på grund af sygdom, graviditet og så videre gerne vil have nogle gode produkter, som de kan nyde uden at blive fulde, siger han. Når der skal importeres øl til Henrik Lythe Jørgensens virksomhed, er det fra især Belgien, men han kommer også omkring både Holland, Tyskland og Polen. Der er dog også plads til de lokale, danske producenter, som han så vidt muligt prøver at støtte op om. Corona rammer også ølsalget Ligesom rigtig mange andre steder, så har coronapandemien også kunnet mærkes i ølsalget i Aggersund. -	Jeg kan godt mærke, at der ikke har været den samme efterspørgsel, som der burde være, siger Henrik Lythe Jørgensen og fortsætter: -	Folk har ikke holdt private julefrokoster, så derfor har de ikke haft den store lyst til at købe juleøl – i hvert fald ikke i samme mængder, som man kunne forvente. Håb for flere gæster Selvom coronapandemien har sat en lille prop i salget og de mange ølsmagninger, som Henrik Lythe Jørgensen også arrangerer, er der måske alligevel håb forude for et større salg. Vikingeborgen Aggersborg er nemlig med fire andre ringborge fra vikingetiden indstillet til at komme på UNESCO’s verdensarvsliste. -	Der bliver garanteret flere turister herude, og det hjælper selvfølgelig på salget i butikken, fordi vi har vikingeborgen lige om hjørnet, siger Henrik Lythe Jørgensen. Selvom man skulle tro, at det næste skridt for en stor ølentusiast ville være at starte sit eget bryggeri, så er det ikke noget, som Henrik Lythe Jørgensen går og overvejer. -	Når man brygger øl, så skal man være meget omhyggelig med temperaturer og med rengøring og så videre, og den type er jeg ikke, siger han med et smil.

Referat:
Forberedelsesstuen for konfirmanderne på den gamle præstebolig i Aggersund er lavet om til en lille specialølbutik, som drives på fuldtid af Henrik Lythe Jørgensen.